सेेवा करने वाले हाथ सदा पवित्र होते हैं : शेट्टी
थांदला में आयोजित हुई रीजन कॉन्फ्रेंस
भास्कर संवाददाता | थांदला
सेेवा के हाथ सदा पवित्र होते हैं, इन्हीं हजारों हाथों की सेवा के बल पर लायंस क्लब इंटरनेशनल शताब्दी पूर्ण कर रहा है। हम में से प्रत्येक लायन अपने पूर्ण सामर्थ्य व समर्पण के साथ कोई भूखा न सोए, दृष्टि वंचित न हो, पर्यावरण शुद्ध हो व युवा नैतिकवान हो जैसे संकल्प को आगे बढ़ाते रहें।
यह बात पास्ट मल्टीपल काउंसिल चेयर पर्सन लायन संतोष शेट्टी ने रीजन 7 डिस्ट्रिक्ट 323 जी 1 की थांदला में आयोजित रीजन कॉन्फ्रेंस ‘सेवा अनुगूंज सेवा संतोष’ में कही।
उन्होंने कहा लायंस अंतरराष्ट्रीय संगठन के सर्वोच्च पद पर भारत देश से लायन नरेश जी अग्रवाल आसीन होंगे जो कि हमारे लिए गौरव पूर्ण क्षण होगा। हम सब बेहतर से बेहतर सेवा कार्यों के माध्यम से उज्ज्वल छवि का निर्माण करें। विशेष अतिथि द्वितीय प्रांतपाल लायन निर्मल जैन भीकनगांव ने लायनेस के सेवा क्षेत्र को रेखांकित करते हुए लायनेस सदस्यों से कहा वैश्विक स्तर पर सेवा कार्यों द्वारा पहचान के लिए वे लायंस क्लब की मूल धारा में सम्मिलित हों।
रीजन चेयर पर्सन लायन कैलाश कारा डिस्ट्रिक्ट 323 जी 1 में सेवा कार्यों के द्वारा अपना विशिष्ट स्थान प्राप्त कर चुके हैं। अध्यक्षता कर रहे रीजन चेयरपर्सन लायन कैलाश कारा ने उनके कार्य क्षेत्र में आने वाले 16 लायंस क्लब व 7 लायनेस क्लब द्वारा किए गए सेवा कार्यों पर प्रकाश डाला। साथ ही श्रेष्ठ लायन, लायनेस अध्यक्ष, सचिव, कोषाध्यक्ष का सम्मान किया। कार्यक्रम में लोकगीत पर रोटेरियन जयेंद्र बैरागी झाबुआ द्वारा प्रस्तुति दी गई। ध्वज वंदना का वाचन प्रशांत उपाध्याय ने किया। स्वागत भाषण अध्यक्ष चिराग पिचा ने दिया। संचालन कनक मेहता व सुनील के. जैन ने किया। आभार ऋषि भट्ट ने माना।
hin_Deva hin_Deva mar_Deva hin_Deva hin_Deva hin_Deva hin_Deva